**Mlade oči**

Na Očesu besede v Murski Soboti bo dr. Aljoša Harlamov vodil delavnico za mlade literarne ustvarjalce, naslovili smo jo *Mlade oči*. Delavnica bo potekala 27. 9. 2018, od 16.00 do 18.00 ure, in sicer v prostorih Pokrajinske in študijske knjižnice Murska Sobota.

V okviru tradicionalnega literarnega festivala Oko besede, na katerem se zberejo slovenski pisatelji, ki pišejo za otroke in mlade, iz vse Slovenije in zamejstva, literarni strokovnjaki in knjižničarji, uvajamo nov vsebinski sklop, literarno delavnico Mlade oči, s katero želimo v festivalsko dogajanje pritegniti mlade, ki kot ustvarjalci vstopajo v svet literature. Ciljna publika delavnice so dijaki in študenti iz severovzhodne Slovenije, in sicer iz gimnazijskih in tehniških programov v šolah v Murski Soboti, Ljutomeru in slovenski dijaki iz gimnazije Borg v Bad Radkersburgu ter študentje z Oddelka za slovanske jezike in književnosti Filozofske fakultete Univerze v Mariboru. Na delavnici bodo dobili osnovne informacije o možnostih literarnega usposabljanja in objavljanja ter se poučili o temeljnih veščinah literarnega ustvarjanja.

Aljoša Harlamov (1983), vodja delavnice, je urednik leposlovja na Cankarjevi založbi, publicist in pisatelj. Leta 2016 je doktoriral iz slovenskega modernističnega romana na Oddelku za slovenski jezik in književnost Filozofske fakultete Univerze v Ljubljani. Do leta 2016 je deloval kot literarni kritik in leta 2014 za svoje delo prejel Stritarjevo nagrado. Je glavni urednik revije Mentor in urednik AirBeletrine ter avtor romana Bildungsroman (Litera 2009). (https://aljosaharlamov.wordpress.com/bio/)

Delo z udeleženci literarno-kritiške delavnice bo usmerjeno najprej k predstavitvi možnosti, kje lahko mladi objavljajo svoja leposlovna; predstavljena bodo teoretična izhodišča o kakovostni kritiki: kaj je kritika, kako kritik bere delo, kako se piše kritika; sledi praktično delo z udeleženci.